b'\n_START_ARTICLE_\nSava\n_START_SECTION_\nHidronim in etimologija\n_START_PARAGRAPH_\nSava se je v antiki imenovala \xce\xa3\xce\xac\xce\xbf\xcf\x82 in v latinskem jeziku Savus. Ime ima po mnenju etimologov indoevropske korenine in bi lahko izhajalo iz indoevropske osnove seu\xcc\xaf in bi pomenilo sok, vla\xc5\xbeno, de\xc5\xbeevati, te\xc4\x8di. V starej\xc5\xa1ih virih se omenja med drugim kot Sawa (838), Souwa (895), Savva (1011), Suowa (1040), Sawa (1248), itd.\n_START_SECTION_\nKakovost vode\n_START_PARAGRAPH_\n\xc5\xa0e v 90. letih prej\xc5\xa1njega stoletja je bila Sava med najbolj onesna\xc5\xbeenimi rekami v Sloveniji, z izjemo povirnih delov Save Bohinjke in Save Dolinke. Obremenjevala jo je predvsem industrija in mesta, ki takrat sploh \xc5\xa1e niso imela \xc4\x8distilnih naprav (mdr. \xc5\xbeelezarna Jesenice, industrija v Kranju, Ljubljana, rudniki in industrija v Zasavju, Savinja), v vodi so bile tudi ve\xc4\x8dje koli\xc4\x8dine te\xc5\xbekih kovin. Vsakih nekaj let so ob \xc4\x8di\xc5\xa1\xc4\x8denju akumulacijskega jezera za HE Moste, v katerem so se odlagale strupene snovi iz \xc5\xbeelezarne, uni\xc4\x8dili skoraj ves \xc5\xbeivelj vse do Zbiljskega jezera in \xc5\xa1e naprej. Nazadnje se je to zgodilo leta 1974, je pa \xc5\xa1e zdaj na dnu jezera za pregrado HE Moste po nekaterih ocenah do 2 milijona m\xc2\xb3 nevarnih snovi, ki jih je v poznej\xc5\xa1ih letih prekrila naravna naplavina._NEWLINE_Dokler Ljubljana \xc5\xa1e ni imela \xc4\x8distilne naprave, je bila Sava pod izlivom Ljubljanice v najslab\xc5\xa1em kakovostnem razredu, enako v Zasavju, kjer so se vanjo stekali izpusti iz rudnikov, industrije in mestna kanalizacija. \xc5\xa0e posebno mo\xc4\x8dno je bilo bakteriolo\xc5\xa1ko onesna\xc5\xbeenje, tako da je bila Sava skoraj v celotnem toku neprimerna celo za kopanje._NEWLINE_Dana\xc5\xa1nje razmere so neprimerljive s takratnimi. V letu 2010 je bilo kemijsko stanje Save v celotnem toku skozi Slovenijo dobro, ekolo\xc5\xa1ko stanje reke pa je bilo dobro do zelo dobro, z izjemo nekaj kraj\xc5\xa1ih odsekov, kjer je bilo stanje ocenjeno kot zmerno._NEWLINE_Dolvodno od Zagreba je Sava \xc5\xa1e vedno precej onesna\xc5\xbeena, \xc4\x8deprav se stanje izbolj\xc5\xa1uje zaradi zmanj\xc5\xa1evanja industrijskega onesna\xc5\xbeevanja ter gradnje \xc4\x8distilnih naprav, tako v Sloveniji kot na Hrva\xc5\xa1kem.\n_START_SECTION_\nLjudje in reka\n_START_PARAGRAPH_\nSava je bila \xc5\xbee v davnini pomembna prometna pot med Jugovzhodno in Srednjo Evropo. \xc5\xbde stara gr\xc5\xa1ka pripovedka govori o potovanju Argonavtov  iz \xc4\x8crnega morja po Donavi, Savi in Ljubljanici do Vrhnike  (anti\xc4\x8dni Nauportus), od koder so ladjo prenesli po suhem do Jadranskega morja (po drugih virih do izvirov Vipave)._NEWLINE_Tovorni promet po reki se je ohranjal skozi stoletja srednjega veka, v novem veku pa je reka postala \xc5\xa1e pomembnej\xc5\xa1a zaradi oskrbe \xc4\x8det v vojnah s Tur\xc4\x8dijo. Preva\xc5\xbeali so predvsem \xc5\xbeito, vino, les in kovine. Ko je avstrijska vojska leta 1717 osvojila Beograd in 1718 s Tur\xc4\x8dijo podpisala mir v Po\xc5\xbearevcu, je pri\xc5\xa1lo do hitrega razceta trgovine z novo osvojenimi de\xc5\xbeelami. Leta 1735 je avstrijska vojska za\xc4\x8dela z obse\xc5\xbenimi regulacijskimi deli, s katerimi so uredili predvsem odseke z nevarnimi brzicami. Pri preva\xc5\xbeanju blaga po reki navzgor so ve\xc4\x8dino poti od Bre\xc5\xbeic navzgor uporabljali vle\xc4\x8dno \xc5\xbeivino, za katero so vzdol\xc5\xbe reke zgradili posebno vle\xc4\x8dno pot. Promet po reki je zamrl \xc5\xa1ele z izgradnjo ju\xc5\xbene \xc5\xbeeleznice (1849) in \xc5\xbeeleznice Zidani Most-Sisak (1862)._NEWLINE_Megalomanske ideje o gradnji plovne poti med \xc4\x8crnim in Jadranskim morjem po Donavi, Savi in Ljubljanici ter naprej proti morju so se pojavljale tudi \xc5\xa1e po drugi svetovni vojni, a seveda niso mogle biti uresni\xc4\x8dene. Sava je danes plovna za ve\xc4\x8dje re\xc4\x8dne ladje od izliva v Donavo do Slavonskega Broda (377\xc2\xa0km), za manj\xc5\xa1e ladje do izliva Kolpe pri Sisku (583\xc2\xa0km) in ob ve\xc4\x8djem vodostaju do Rugvice (653\xc2\xa0km). Preva\xc5\xbeajo predvsem pesek, prod, gradbeni material, nafto in naftne derivate._NEWLINE_Po razpadu Jugoslavije je Sava postala mednarodna reka, vendar razcvet ladijskega prometa ovirajo naravni in dru\xc5\xbebeni dejavniki. Glavne ovire so dolga obdobja nizkega vodostaja, \xc5\xa1tevilni meandri in ostri zavoji, nizki mostovi in potopljena plovila iz zadnje vojne v devetdesetih letih prej\xc5\xa1njega stoletja. Plovna pot danes ni urejena za redno plovbo, promet po reki je dovoljen samo podnevi. \xc5\xbde v 70. letih prej\xc5\xa1njega stoletja je nastala ideja o celoviti izgradnji plovne poti po Savi, ki je vklju\xc4\x8devala tudi gradnjo 60\xc2\xa0km dolgega prekopa Donava-Sava med Vukovarjem in \xc5\xa0amcem, vendar zamisel ni bila uresni\xc4\x8dena._NEWLINE_Sava je na nekaterih odsekih pomembna za \xc5\xa1port in rekreacijo. Najbolj znana je umetna proga za kajak in kanu v Tacnu pod \xc5\xa0marno goro (Kajak kanu center Tacen), kjer potekajo tekme svetovnega pokala v kajaku in kanuju na divjih vodah. Za vodne \xc5\xa1porte je zanimiv zgornji tok Save do Kranja, za rekreacijo prebivalstva tudi Trbojsko in Zbiljsko jezero. V Zagrebu so za univerzijado 1987 zgradili obse\xc5\xbeen \xc5\xa1portno-rekreativni center Jarun na levem bregu Save z Jarunskim jezerom, na katerem so uredili 2\xc2\xa0km dolgo vesla\xc5\xa1ko progo (svetovno prvenstvo v veslanju avgusta 2000), pla\xc5\xbee, igri\xc5\xa1\xc4\x8da in druge objekte za rekreacijo Zagreb\xc4\x8danov. Na nasprotnem, desnem bregu reke, so leta 2008 zgradili Areno Zagreb, ve\xc4\x8dnamensko dvorano s 15.000 sede\xc5\xbei, v kateri je potekalo svetovno rokometno prvenstvo leta 2009.\n_START_SECTION_\nVarstvo narave\n_START_PARAGRAPH_\nV slovenskem delu je na Savi sicer niz hidroelektrarn, vendar so \xc5\xa1tevilni dalj\xc5\xa1i odseki ohranjeni v dobrem stanju, nekateri odseki in poplavne ravnice ob njih so tudi vklju\xc4\x8deni v varovana obmo\xc4\x8dja Natura 2000 (del doline od izliva Tr\xc5\xbei\xc5\xa1ke Bistrice do Spodnje Besnice, odsek od Medvod do mostu v \xc4\x8crnu\xc4\x8dah in velik del strmih pobo\xc4\x8dij savske doline v Posavskem hribovju)._NEWLINE_Odmeven spor je leta 1999 spro\xc5\xbeil projekt obnove HE Moste, ki je predvideval izgradnjo velikega kompenzacijskega bazena dolvodno od sedanje elektrarne na mestu zavarovanega mokri\xc5\xa1\xc4\x8da Brje. Projekt je zastal leta 1999, ko so dr\xc5\xbeavljani ustanovili Odbor za ohranitev Save Dolinke in za\xc4\x8deli organizirano akcijo civilne dru\xc5\xbebe proti uni\xc4\x8denju naravnega spomenika Brje. Po nekaj letih sporov so prebivalci ob\xc4\x8dine Bled 3. oktobra 2004 z veliko ve\xc4\x8dino zavrnili ob\xc4\x8dinski odlok o spremembah in dopolnitvah odloka o razglasitvi povirij, mo\xc4\x8dvirij in rasti\xc5\xa1\xc4\x8d redkih rastlin v ob\xc4\x8dini Bled (ob\xc4\x8dinski svet ga je sprejel 2.6.2004) in s tem zaenkrat prepre\xc4\x8dili uni\xc4\x8denje mokri\xc5\xa1\xc4\x8da Brje._NEWLINE_Za razliko od Mure ob zgornjem in srednjem toku Save ni obse\xc5\xbenej\xc5\xa1ih obre\xc4\x8dnih logov in poplavnih gozdov. Povsem druga\xc4\x8de je ob spodnjem toku, kjer so dolvodno od Siska zlasti na hrva\xc5\xa1kem (levem) bregu reke ohranjeni obse\xc5\xbeni kompleksi logov in poplavnih gozdov z bogatim \xc5\xbeivim svetom. Najobse\xc5\xbenej\xc5\xa1i so na Lonjskem polju od vasi Gu\xc5\xa1\xc4\x87e do Stare Gradi\xc5\xa1ke in so vklju\xc4\x8deni v naravni park Lonjsko polje (507\xc2\xa0km\xc2\xb2). Ve\xc4\x8dina zavarovanega obmo\xc4\x8dja je izpostavljena pogostim poplavam in slu\xc5\xbei kot izjemno u\xc4\x8dinkovit zadr\xc5\xbeevalnik poplavnih voda. Pomemben je tudi kot bivali\xc5\xa1\xc4\x8de vodnih pti\xc4\x8dev in je vklju\xc4\x8den v ramsarski seznam mednarodno pomembnih mokri\xc5\xa1\xc4\x8d. Prevladujejo obse\xc5\xbeni gozdovi hrasta doba (Quercus robur), v parku je tudi vas \xc4\x8cigo\xc4\x8d, ki so jo 1994 razglasili za evropsko vas \xc5\xa1torkelj, saj v njej gnezdi okoli 200 \xc5\xa1torkelj \xe2\x80\x93 ve\xc4\x8d kot ima vas prebivalcev._NEWLINE_Nasproti izlivu Une je spominski park Jasenovac, kjer je bilo med drugo svetovno vojno usta\xc5\xa1ko koncentracijsko tabori\xc5\xa1\xc4\x8de._NEWLINE_Ob spodnjem toku Save je dolvodno od Sremske Mitrovice na levem bregu posebni naravni rezervat Obedska bara (299\xc2\xa0km\xc2\xb2), ki je prav tako vklju\xc4\x8den v ramsarski seznam mednarodno pomembnih mokri\xc5\xa1\xc4\x8d. Obmo\xc4\x8dje se odlikuje po veliki raznolikosti mokri\xc5\xa1\xc4\x8dnih habitatov, od mrtvic v opu\xc5\xa1\xc4\x8denih re\xc4\x8dnih rokavih, do mo\xc4\x8dvirij, poplavnih gozdov in vla\xc5\xbenih travnikov, v katerih \xc5\xbeivi ve\xc4\x8d kot 220 razli\xc4\x8dnih vrst pti\xc4\x8dev in drugih \xc5\xbeivih bitij.'